**Likumprojekta**

**„****Grozījumi Dziesmu svētku un deju svētku likumā”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījumi Dziesmu un deju svētku likumā” (turpmāk – likumprojekts) izstrādāts, pamatojoties uz Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai (apstiprināts ar Ministru kabineta 2016.gada 3.maija rīkojumu Nr.275) 70.punktu un Ministru kabineta 2015.gada 6.oktobra sēdes protokollēmuma (prot. Nr.53 42.§) „Informatīvais ziņojums „Par XI Latvijas skolu jaunatnes dziesmu un deju svētku darba organizācijas izvērtēšanas komisijas secinājumiem, ieteikumiem un rekomendācijām turpmāku pasākumu rīkošanai”” 3.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Izglītības un zinātnes ministrijas 2015.gada 12.jūlija rīkojumu Nr.363 „Par izvērtēšanas komisijas izveidošanu” tika izveidota komisija, lai izvērtētu XI Latvijas skolu jaunatnes dziesmu un deju svētku darba organizāciju, t.sk. atbildīgo dienestu koordināciju, un sniegtu ieteikumus turpmākai Dziesmu un deju svētku (turpmāk – Svētki) organizēšanai. Komisijas sastāvā tika iekļauti pārstāvji no Izglītības un zinātnes ministrijas, Kultūras ministrijas, Labklājības ministrijas, Lauku ģimenes ārstu asociācijas, Pārtikas un veterinārā dienesta, Valsts bērnu tiesību aizsardzības inspekcijas, Valsts izglītības satura centra, Valsts policijas, Valsts ugunsdzēsības un glābšanas dienesta, Rīgas Kultūras un tautas mākslas centra „Mazā ģilde” jauniešu kora „Balsis”, Rīgas Stradiņa universitātes, kā arī no Neatliekamās medicīnas asociācijas.Komisija ierosināja veikt virkni uzlabojumu Svētku un citu valstiski nozīmīgu publisku pasākumu organizēšanas procesā, t.sk. Svētku norises vietās, kurās ir liels dalībnieku un apmeklētāju skaits, nodrošināt operatīvās vadības grupas darbību, kura ārkārtas situācijās ir tiesīga pieņemt ātrus un izsvērtus lēmumus par situācijas risinājumiem, kā arī sniedz nepieciešamo informāciju un priekšlikumus Svētkos iesaistītajām institūcijām, organizācijām un iestādēm.Saskaņā ar Ministru kabineta 2015.gada 6.oktobra sēdes protokollēmuma (prot. Nr.53 42.§) „Informatīvais ziņojums „Par XI Latvijas skolu jaunatnes dziesmu un deju svētku darba organizācijas izvērtēšanas komisijas secinājumiem, ieteikumiem un rekomendācijām turpmāku pasākumu rīkošanai”” 3.punktu Kultūras ministrijai tika dots uzdevums sadarbībā ar Iekšlietu ministriju, Izglītības un zinātnes ministriju, Veselības ministriju un Labklājības ministriju līdz 2016.gada 5.septembrim sagatavot grozījumus Dziesmu un deju svētku likumā, nosakot nepieciešamību izveidot kārtējo dziesmu un deju svētku operatīvās vadības grupu, tās sastāvu, funkcijas, uzdevumus un tiesības, un noteiktā kārtībā iesniegt izskatīšanai Ministru kabinetā. Saskaņā ar Ministru kabineta 2016.gada 27.septembra sēdes protokollēmumu (prot.Nr.48 24.§) „Par Ministru kabineta 2015.gada 6.oktobra sēdes protokollēmuma (prot. Nr.53 42.§) „Informatīvais ziņojums „Par XI Latvijas skolu jaunatnes dziesmu un deju svētku darba organizācijas izvērtēšanas komisijas secinājumiem, ieteikumiem un rekomendācijām turpmāku pasākumu rīkošanai”” 3.punktā dotā uzdevuma izpildi” minētā uzdevuma termiņš pagarināts līdz 2017.gada 31.martam.Likumprojekta mērķis ir veikt Svētku pasākumu drošai norisei nepieciešamos grozījumus Dziesmu un deju svētku likumā, nodrošinot ārkārtas situācijās atbildīgo dienestu darbību ātru saskaņošanu savā starpā un ar Svētku rīkotāju, kā arī pārdomātu lēmumu pieņemšanu Svētku dalībnieku un pasākumu apmeklētāju interesēs.Saskaņā ar Dziesmu un deju svētku likuma 8.1 panta ceturto daļu rīcības komiteja izskata un pieņem lēmumus Svētku sagatavošanas un norises organizatoriskajos jautājumos un nodrošina Svētku rīkošanā iesaistīto institūciju darbības koordināciju. Ievērojot minēto, likumprojekts paredz paplašināt rīcības komitejas funkcijas ar operatīvās vadības grupas izveides funkciju. Operatīvās vadības grupas uzdevums ir nodrošināt Svētku pasākumu nepārtrauktu preventīvu vadību, kā arī ārkārtas situācijas vadību. Operatīvās vadības grupas sastāvu apstiprina rīcības komitejas priekšsēdētājs – kultūras ministrs vai attiecīgi izglītības un zinātnes ministrs.Likumprojektā paredzētās rīcības komitejas priekšsēdētāja tiesības pieņemt vienpersonisku lēmumu ārkārtas situācijās ir pamatotas ar nepieciešamību noregulēt jebkāda rakstura ārkārtas gadījumus, t.sk., arī gadījumus, kas paredzēti likumā „Par ārkārtējo situāciju un izņēmuma stāvokli”. Turpretī Svētkiem izveidotās operatīvās vadības grupas kompetencē ir izvērtēt tieši Svētku pasākuma drošības riskus. Ja šādi tiek apdraudēts Svētku pasākums vai pasākumi, tad arī organizatoriski rīcības komitejas priekšsēdētāja lēmums ir jāsaskaņo ar operatīvo vadības grupu jeb dienestiem, kas atbild par cilvēku dzīvību, veselību un organizētu pārvietošanos.Likumprojekts paredz papildināt Dziesmu un deju svētku likumu ar jaunu pantu, kurā tiesiski nostiprināta operatīvās vadības struktūra, mērķi, uzdevumi un tiesības. Saskaņā ar likumprojekta izstrādes darba grupā iesaistītās Valsts policijas sniegto informāciju šāda pieredze ar operatīvām grupām jau pastāv. Svētkos ir bijusi drošības iestāžu izveidota operatīva grupa, kas katru dienu sanāk kopā un analizē aizvadītās diennakts notikumus un lemj par nākamajiem uzdevumiem.Likumprojekts paredz, ka operatīvās vadības grupas sastāvā tiek iekļauti pārstāvji no visām tām institūcijām, kas saskaņā ar Publisku izklaides un svētku pasākumu drošības likumu un citiem speciālajiem normatīvajiem aktiem (Ugunsdrošības un ugunsdzēsības likums, Operatīvās darbības likums, Ārstniecības likums, likums „Par policiju” u.c.)atbild par pasākumu preventīvu vadību un drošību. Pēc likumprojekta izstrādes darba grupā iesaistīto institūciju – Valsts policijas, Drošības policijas un Veselības ministrijas – pārstāvju ierosinājuma operatīvās vadības grupas sastāvā iekļauti pārstāvji no visām Svētku norisē iesaistītajām struktūrām un dienestiem (t.i., Valsts policija, Drošības policija, Valsts ugunsdzēsības un glābšanas dienests, Neatliekamās medicīniskās palīdzības dienests, Slimību profilakses un kontroles centrs, Rīgas pašvaldības policija un Rīgas domes Satiksmes departaments).Ievērojot Publisku izklaides un svētku pasākumu drošības likuma 10.pantu par pasākuma organizatora atbildību un pienākumiem, Svētku rīkotāja pārstāvis noteikts kā operatīvās vadības grupas vadītājs. Likumprojekta izstrādes gaitā Drošības policijas pārstāvis ir paudis atšķirīgu viedokli, ka operatīvās vadības grupas vadība jāuztic Valsts policijas pārstāvim. Tomēr, ievērojot Publisku izklaides un svētku pasākumu likuma 10.panta otrās daļas 10.punktā paredzēto pasākumu organizatora tiesību pārtraukt pasākumu drošības apsvērumu dēļ, likumprojektā nostiprinātas tieši Svētku rīkotāja tiesības pārtraukt vai atcelt Svētku pasākumu.Likumprojektā ietverts Valsts policijas pārstāvja priekšlikums operatīvajai vadības grupai ar likumu piešķirt tiesības izveidot apakšgrupas, tādejādi nodrošinot operatīvās vadības grupas pārraudzību un klātbūtni visos Svētku pasākumos.Likumprojekta izstrādes darba grupā tika uzsvērts, ka operatīvās vadības grupas darbs var būt nepietiekošs, lai nodrošinātu visu pasākumu drošu norisi. Saskaņā ar Iekšlietu ministrijas pārstāvju norādīto, uz lieliem pasākumiem tiek slēgti līgumi ar apsardzes pakalpojumu firmām. Līdz ar to likumprojektā ir norāde par iespējām uz Svētku laiku piesaistīt arī citas institūcijas un organizācijas.Nacionālās elektronisko plašsaziņas līdzekļu padomes pārstāvji norādījuši, ka Dziesmu un deju svētku likumā nav ietverts sabiedrisko elektronisko plašsaziņas līdzekļu pienākums atspoguļot un popularizēt Svētku norisi. Tāpēc likumprojektā, līdztekus citu valstu institūciju kompetencei, ir norādīta sabiedrisko elektronisko plašsaziņas līdzekļu loma Svētku atspoguļošanā un popularizēšanā (t.sk. pienākums informēt par Svētku translācijām, Svētku norises pasākumiem u.c.). Saskaņā ar Elektronisko plašsaziņas līdzekļu likuma 71.panta pirmās daļas 12. un 20.punktu viens no sabiedriskā pasūtījuma uzdevumiem ir novērtēt, saglabāt un izplatīt nacionālo un Eiropas kultūras mantojumu, kā arī nodrošināt plašai auditorijai būtisku notikumu (politisku, sociālu, kultūras, sporta u.c.) tiešu atspoguļojumu. Tāpat arī Elektronisko plašsaziņas līdzekļu likuma 68.panta pirmā daļa paredz, ka sabiedrisko elektronisko plašsaziņas līdzekļu veidotie vai to programmām veidotie audio un audiovizuālie darbi un fonogrammas ar kultūrvēsturisku vērtību ir nacionālā kultūras mantojuma un Latvijas nacionālā arhīva fonda sastāvdaļa, kuru uzrauga, saglabā un izmanto atbilstoši attiecīgajos normatīvajos aktos noteiktajam. Svētku tradīcija un simbolisms Latvijā, Igaunijā un Lietuvā 2003.gadā iekļauti Apvienoto Nāciju Izglītības, zinātnes un kultūras organizācijas (UNESCO) Cilvēces nemateriālā kultūras mantojuma reprezentatīvajā sarakstā, savukārt 2016.gadā Svētku tradīcija un simbolisms Latvijā saskaņā ar Nemateriālā kultūras mantojuma likuma 6.panta trešo daļu iekļauti Nacionālajā nemateriālā kultūras mantojuma sarakstā. Līdz ar to Svētku kā nacionālā kultūras mantojuma saglabāšanai un sabiedrisko elektronisko plašsaziņas līdzekļu priekšrocībām tā saglabāšanas nodrošināšanā ir būtiska loma.Likumprojekta izstrādes darba grupā iesaistīto Rīgas domes pārstāvju ieskatā Dziesmu un deju likumā nav definēts, kas ir kolektīva dibinātājs. Rīgā vien darbojas un Svētkos piedalās vairāk nekā 100 kolektīvi, kuru dibinātāji nav ne valsts, ne pašvaldība. Šādi kolektīvi, gatavojoties Svētkiem, sagaida pašvaldības atbalstu. Likumprojekta izstrādes darba grupa vienojās likumprojektā skaidrot kolektīva dibinātāja jēdzienu kā „publiska persona vai privātpersona”, attiecinot arī uz šādām personām pienākumu nodrošināt kolektīvu ar mēģinājumu telpām, tehnisko aprīkojumu, nošu materiālu un deju aprakstiem, darba samaksām un transporta pakalpojumiem. Likumprojekts tiks īstenots vidēja termiņa budžeta ietvara likumā paredzēto līdzekļu ietvaros. |
| 3. | Projekta izstrādē iesaistītās institūcijas | Likumprojekta izstrādei tika izveidota darba grupa Latvijas Nacionālā kultūras centra vadībā, kurā iekļauti pārstāvji no Iekšlietu ministrijas, Izglītības un zinātnes ministrijas, Veselības ministrijas, Labklājības ministrijas, Tieslietu ministrijas, Vides aizsardzības un reģionālās attīstības ministrijas, Zemkopības ministrijas, Rīgas domes, Finanšu ministrijas, Pārresoru koordinācijas centra, Zemkopības ministrijas, Pārtikas un veterinārā dienesta, Latvijas Pašvaldību savienības un Nacionālās elektronisko plašsaziņas līdzekļu padomes. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz visām Svētku organizēšanā un drošas norises nodrošināšanā iesaistītajām institūcijām un personām, t.i., XXVI Vispārējo latviešu Dziesmu un XVI Deju svētku rīcības komiteju, Latvijas Nacionālo kultūras centru, Valsts izglītības satura centru, Valsts policiju, Drošības policiju, Valsts ugunsdzēsības un glābšanas dienestu, Slimību profilakses un kontroles dienestu, Neatliekamās medicīniskās palīdzības dienestu, Rīgas domes Satiksmes departamentu, Rīgas pašvaldības policiju, Pārtikas un veterināro dienestu. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekta izstrādei tika izveidota darba grupa Latvijas Nacionālā kultūras centra vadībā, kurā iekļauti pārstāvji no Iekšlietu ministrijas, Izglītības un zinātnes ministrijas, Veselības ministrijas, Labklājības ministrijas, Tieslietu ministrijas, Vides aizsardzības un reģionālās attīstības ministrijas, Zemkopības ministrijas, Rīgas domes, Finanšu ministrijas, Pārresoru koordinācijas centra, Zemkopības ministrijas, Pārtikas un veterinārā dienesta, Latvijas Pašvaldību savienības un Nacionālās elektronisko plašsaziņas līdzekļu padomes. Darba grupas sēdes notika 2016.gada 28.jūnijā un 2017.gada 9.februārī.2017.gada 7.februārī jautājums par grozījumiem Dziesmu un deju svētku likumā konceptuāli tika izskatīts Saeimas Izglītības, kultūras un zinātnes komisijas sēdē.Likumprojekts tika apspriests XXVI Vispārējo latviešu Dziesmu un XVI Deju svētku rīcības komitejas 2017.gada 17.februāra sēdē, kā arī Dziesmu un deju svētku padomes 2017.gada 15.marta sēdē. |
| 2. | Sabiedrības līdzdalība projekta izstrādē | Likumprojekts tika saskaņots likumprojekta izstrādes darba grupā klātienē un elektroniskā veidā, kā arī izskatīts XXVI Vispārējo latviešu Dziesmu un XVI Deju svētku rīcības komitejas un Dziesmu un deju svētku padomes sēdēs. |
| 3. | Sabiedrības līdzdalības rezultāti | Likumprojekta izstrādes darba grupas locekļu priekšlikumi ir ņemti vērā un saskaņoti. Likumprojekta turpmākā virzība atbalstīta XXVI Vispārējo latviešu Dziesmu un XVI Deju svētku rīcības komitejas 2017.gada 17.februāra sēdē un Dziesmu un deju svētku padomes 2017.gada 15.marta sēdē. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Latvijas Nacionālais kultūras centrs, Valsts izglītības satura centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Dziesmu un deju svētku norises laikā likumprojekts paredz institūciju funkciju īstenošanu vidēja termiņa budžeta ietvara likumā paredzēto līdzekļu ietvaros saskaņā ar normatīvajiem aktiem. |
| 3. | Cita informācija | Nav. |

Kultūras ministre D.Melbārde

Vīza: Valsts sekretārs S.Voldiņš

Jaunkalne-Kapustāne 67228985

Dace.Jaunkalne-Kapustane@lnkc.gov.lv